Meer as 120 leerders by Pta-skool siekDie leerders het onder andere gekla oor maagkrampe en diarree. (Foto: Tshwane-nooddienste) Omgewingsgesondheidspesialiste het monsters van kos by ŉ skool in Pretoria vir toetse versamel nadat 122 leerders van die skool in Mamelodi byna gelyktydig siek geword het. Charles Mabaso, woordvoerder van die Tshwane-nooddienste, sê die leerders, almal verbonde aan die Vlakfontein Secondary School, het gekla van maagpyn, krampe en diarree. Die skool het Dinsdag nog ŉ ete aan leerders verskaf. Mabaso sê die leerders het vanoggend kort ná 08:00 begin olik voel en is na verskillende gesondheidsinstellings gehaas. “Die skool het dadelik die hulp van ŉ plaaslike kliniek ingeroep en die nooddienste ontbied.” Ses ambulanse en ŉ bus wat pasiënte vervoer, asook drie verpleegsters, is onder meer na die skool gestuur om die leerders te help. ŉ Onbevestigde getal leerders is ook in private voertuie na verskillende hospitale geneem. Die meeste van die leerders wat siek geword het, is matrieks.